*东碑廊*

半截碑

一行：可能乎记

二行：圣运昌麒麟降而仁君霸，推兹时端方并

三行：则匪懈于尊贤容众，左辅弼进思尽忠。类八柱以擎天，高明之位定；同五岳以镇地

四行：大六帝握符，缵文继武，序祖爱遵于实录，历代罔列于

五行：幽谷。显列风尘之外，迥异天地之中。识星恢弘，宛为人杰；仪形俊迈，甚越龙驹。才当

六行：仁竦于邹衍。师资之礼既异，生知之学甚殊。耀美文昌，中山之词锋莫敌；杨芳

七行：诸王方将永赖于盘维，岂意返遗于弓剑。哀哀泣血，仰圆盖而恨夺

八行：太古之风，缮甲治兵，待静中原之难。于是兑总泽，访英贤，外委方虎之

九行：禄石辞于内举，遂授王银青光禄大夫、检校司空、右卫将军兼御史大夫、上柱国

十行：王始统领于北军，显陟将坛，恒参相府。王既当典武，仍处极言翊卫则知无不

十一行：□于匡时，敬敷王教。王情深寅亮，道切弼谐。殊勋实挎于前修，令誉弥宣于□

十二行：艺故迁三事之资。焜耀九逵，掩吕虔佩刀之贵；喧哗四海，鄙王剪分阃之荣，志抱于铁

十三行：大夫、检校太傅，进封开国子，食邑五百户，表周堪谏诤之能；门施行马，重陈骞机

十四行：鱼进户封未酬《湛露》之私，遽负《蓼莪》之痛，即以睿宗皇帝宫

十五行：景宗而践祚。克佐成王之运，善逾康叔之能。寻于天会十二祀，加检校太尉

十六行：勋，奈旷守文之位，乃扶今圣，克绍宝图，举国维以复张

十七行：都检点兼归义府都督，旌其能也。王以帝室深严夙夜之警，巡罔迨下

十八行：校太尉、彭城郡开国侯，食邑一千户。剪桐分宝，用光伯叔之荣；建社苜茅，回表藩

十九行：之□□享年二十有二

*东碑廊*

郝同村镇国寺重建东廊碑记

盖尝闻之为善最乐，福缘善庆，以是知修建禅林乃神器大典而功德无量者也。余乡镇国寺建自有汉，乃奉皇帝相公以及文武寮采，央工起建，为吾郡名胜，而东殿设像大士阿罗，当年殿宇辉然耸峙，宝象森严，延之奕禩，年深日久，风侵雨蚀，颓然圮坏，而纠首住持重新修建，按地亩摊凑布施七十余金，住持募化布施九十余金，不逾年而殿宇辉煌，宝象如故。工成之后，首事诸人向余征文，勒石以垂久远。余不禁踊跃而叹曰：修寺建塔，诚盛举也，乌可淹没不彰？于是斋戒虔兢，约略类词，将诸善士姓名刻勒碑记，以流芳后世云。

口上总理纠首郝之才；众纠首：田生文、郝秀功、郝宗圣、郝秀玉；京城经理纠首：孔奇宪、郝富盛、吴天富、米惟成、杨俊才、郝之珍、吴天明、裴亮明、阎清、杨俊福、郝之禹、裴吉仁、宋国成、梁定文、郝之先、孔清圣；本村经理纠首：郝文强、武尔金、田生颖、郝世显、郝世奇、米惟一、郝志唐、郝世贤、高进宝、郝之宁、郝世典、郝世卿、田稷、米瑞、郝之正、郝世禄、郝世荣、郝世美、郝光宗、郝应奇、裴吉太、杨俊奇、白大功、郝世珍、韩建成、白奇章、裴吉宝、郝之显、梁定库、裴毓秀、阎重、吴德祥、裴尔仓、裴良宰

东半村住持僧人：法荣

门徒：悟成、悟明

徒孙：真好、真行、真泰

重孙：常锦

庠生郝世明谨撰 郝世美书

大清乾隆十七年岁在壬申阳月谷旦立

*西碑廊*

重修西廊房碑记

尝闻《太极图》云：无极而太极，太极动而生阳，静而生阴，一动一静，互为其根。以是知有阳则有阴，有阴则有阳，阴阳之礼，自古昭然。本乡镇国寺西廊房地藏、阎君皆幽冥之王、地府之尊，彰善瘅恶，报应至灵，当年殿宇辉煌，金身彩焕，固为一乡之望，逮至奕禩，年深日久，未免风雨侵坏。本乡纠首住持目击心伤，内外募化，重新修建，不数日而焕然维新，灿然改观。此非一力之可成，实赖众善之乐供。目今功已告竣，理宜勒石著名，同受景福，谨将信士姓名、布施开列于碑，以垂不朽云。

本寺住持：曾祖师如祥，师祖智仁，师庆虎，己身祥财、祥银、祥宝，门徒普福、普然、普吉、普禄，孙原来。

郝世美谨撰书

乾隆四十六年岁次辛丑菊月吉旦

*西碑廊*

郝同村补修古寺记

始事匪难，终事惟难；乐成菲难，图终惟难。《诗》曰：靡不有初，鲜克有终。《书》曰：为山九仞，功亏一篑。盖图终若是之难也乎？郝同村古寺创始于北汉，重修于前明中，惟中殿为鲁灵光，而前之山门、后之佛阁、左右之东西廊皆后人续而成之者。然庙故多隙地而屋宇寥寥，殊非所以崇庙貌、壮观瞻也。丙辰之岁，乡之人始议补修，乃建舞榭一于山门之外，经堂一于佛阁之西，工犹未已也，会执事人有卒者，所得中外布施暨财力出入帐薄多致散失，以故不获，建石书名，补修之，事遂寝。既而乡之人相与议，谓事有始而不有成，非计也；有与开其先而无与继其后，非功也。今日之事其不可以不终，乃计产出资，于佛阁之东更建经堂，以配其西；而以其财力之余，度庙中隙地而皆属之，计东西共得屋凡六间，而后功既多于前人而补修之事始告竣矣。独是郝同仅弹丸地，又无富家巨族，力能独任丙辰之役，犹或求助于异地，自是以后，力役迭兴，凡一木一石，无不取给于本乡者而力不竭而财不匮，数年之间成此盛举，则是乡人乐善之诚与执事者用心之苦不亦深可嘉哉？余自少读书其地，今岁复过之，见其廊宇修整，光景一新，乡之父老有识余者，为余述其巅末，而乞余为记。余既喜斯寺之改观，而因以知是乡之人为可与始事也，能终事也；为可与乐成也，善图终也。略述其概，以告后人之继起者。

庚午科解元大陵苏捷卿眉仙氏沐手谨撰

大清嘉庆十八年岁次癸酉十月十六日

*万佛殿南壁*

咏双龙槐（略）

癸酉拔贡古梗阳季真岳峤题

龙槐行（略）

郡痒生卧楼郝元龙题

龙槐赞（略）

七言绝（略）

七言律（略）

邑庠生大有田逢年题

阖村董事人公立

大清嘉庆岁次癸酉梅月刊

*万佛殿南壁*

镇国寺龙槐记

古陶树木之奇有二，曰柏仙，曰龙槐。胡村柏仙观，载诸邑乘。而龙槐在郝同，虽本邑人士，罕有知者，良可惜也。丙寅冬，余自闽归来，诣郝二年伯瑞府翁，话及其事，瑞府翁慨然曰：槐之托根于兹寺久矣，槐之阅历，夫游人骚客亦不知凡几矣。竟无只字表扬，与兹槐生色亦一憾事。君其援笔以纪之可乎？余负诺责久，至已巳夏，乃迟迟有以应命焉。夫树之参霄翳日，指雾披云者，如龙门之桐，泰岳之松，大都以耸直为胜，而是槐独以盘曲为胜。槐在寺中大殿前，东西两株对植，高不过寻丈，其枝委地，与其身等。根之诘曲而蟠踞于地上者，亦与其身等。仰而望之，一枝百折，互相纠结，如循环之无端，如檐牙之斗角。老干虬纹，霜皮石裂，此则槐之大概也。若夫鼠耳齐圆，金花并发，披枝而内视，碧叶四垂囷囷焉。似蟠龙之奋，苍髯绕荫，而外观密条双绾，森森然似卧龙之蜷翠鬣。每当轻颸乍到，叶飒花飞，真有如古诗所谓风动槐龙舞者矣。至若秋冬气凛，霜雪交侵，柔枝蠖屈，劲枝爪伸，苍莽骈叠，端倪莫寻。夜月如水，宛映贝阙之双白龙。又可矫然拔俗也。吾闻槐为虚星之精，得此两槐，洵足称列宿之仙灵，作文坛之佳话矣。而乃地异通衢，庙邻僻壤，不克传播于大方之耳目。与柏机互相辉映，斯吾之为槐恨者也。然槐之有两，则又若幽侣相伴，数百年来，亦颇不寂，使非寄迹招扌，与老衲共数晨夕焉。知不早斧于樵夫之手，又孰为持护其枝干，以令其偃仰，至今而久居此寺中哉。始建于北汉天会七年，时宋太祖建隆三年也。重修于金天德三年，时宋高宗绍兴二十一年也。相传有此寺即有此槐，盖八百馀年物也。吾今志之，非特彰龙槐之名，抑以见村众人之好古，有不愧雅人深致者焉，是为记。

赐进士出身文林郎历任云南宣良、福建福鼎县知县梗阳岳廷元撰

大清嘉庆岁次癸酉梅月谨刊

*万佛殿南壁*

重修镇国寺第二碑

余少有好古之癖，凡远近所有古迹，遇之辄徘徊不忍去。总角时从余师茹可先生读书于平邑之郝同村镇国寺，寺中隙地固多而屋宇寥寥，中有中殿，剥落更甚，然其规制奇古，绝不类近世所为。或曰寺创于北汉孝和帝天会七年，殿固原建时所营；或曰元明时所重修者，惜无碑碣可考，然大约数百年物也。余时与朋辈游览其中，为之惋惜者久之。辛未岁，里之执事者以状来乞余为记，姑知庙中隙地皆已部署为屋，而无一语及所谓中殿者，既为之记以去，而心尝缺。然今岁丙子复得执事者之状，据云中殿之修所费不赀，自辛未岁始与乡人约令，其计地均派每夏及秋亩出麦或粟各一升；又按户授以疏引，使家自为募，凡得叁千或百余金而后举事。先是殿之墙宇虽圮而基址如故，遂因其旧而葺之，勤垣墉，涂墍茨，凡栋梁之摧折者皆易焉。而复令设色之工施以藻绘，事既成而犹有余力，乃分葺其东西廊，而于中殿之前新建左右碑亭各一。又屋庙西隙地得社房十三间，庙之东偏旧有元坛一所，亦续而重修之。盖事虽半出于因，而功则几同于创。自丙辰岁始，凡经营二十余载，而后所谓“镇国寺”者至此而焕然一新。呜呼！是乡之人可谓乐善不倦者矣。虽然，余于是役不喜其功之成，而喜古迹不湮没于今也。夫吾人生居輓近，见古人一器一物必什袭而藏之，惧其久而敝也，必为之刮磨而修整之，而况巍峨如斯寺者乎？吾不知是乡之执事者仅乐善之诚欤？抑由好古者笃欤？未可以臆度也。然使于二者择一而处焉，亦余之所乐为记者矣，而况斯役之成，又与余好古之素志有合也哉？故详述之，以垂诸后之乐善如乡人而好古如余者得览焉。

经理纠首：郝清植、裴天成、郝光绅、田增檍、郝光兴、郝秉仁、梁永广、阎名扬、高攀凤、裴大命、吴文盛、杨清梁、郝秉盛、武明章、白世兴、郝瀛洲、裴正德。

庚午科解元大陵苏捷卿沐手谨撰

丙寅岁贡元邑人许世卿沐手谨书

嘉庆贰拾壹年岁次柔兆困敦菊月中澣之吉

*万佛殿南壁*

半截碑记

半截碑者，不知何人所书也。嘉庆年间，庙工告竣，会立碑之际，欲作碑座，形象已成。余祖增檍公见而止之曰：“此碑书法甚好，不可毁也。存之以为学书者临摹。”嗣后，爱而拓之者甚伙，但上下文义不全，观其大势，是当日封王于此，且天会十二祀，年号殆亦八百余年物也。惜碑太厚，未克嵌壁，今筑小台安置其上，于是乎记。碑亭中间所裱，明状元刘理顺大草墨迹剥落太甚，将诗勒石以志不忘：“林间挂葛巾，树里峰阴转。山外首频昂，白云无近远。”

恩贡生田耕蓝谨撰并书

大清光绪拾年岁次甲申荷月上澣吉立

*万佛殿南壁*

借寺屋作书馆偶题

郝大老夫子，鉴，字茹可。乾隆辛卯科举人，设馆于此寺。题诗一首：

慧业文人景谢郎，禅堂今作读书堂。

我来不是逃名位，要借佛家一瓣香。

道光年间有优人观龙槐题诗而去，今观诗意，殆诗人隐于优者与：

黛色经天映落晖，一枝百折世间稀。

幽禽亦识龙槐意，独占高稍不忍飞。

偕砚友郝君步宫观双龙槐恩贡生田耕蓝

殿前笑语共徘徊，枝干离奇仰古槐；

何日风云时际会，神龙逃下一双来。

双影婆娑佛殿前，妙方插接忆当年；

即今每遇风雷起，鳞爪如生欲上天。

大清光绪十年岁次甲申署月上浣吉立

*西碑廊*

龙槐荣枯记

龙槐之由来，前碑已详言之，兹不再叙。而今数十年来或枯或荣，则有不可不志者。东边一株于道光十二、三年，从树身生出一枝，与常槐同，初以为小，曾不在意。十数年后，枝大于身，将一身之精神气脉，皆为此枝所拔。而全树之枝叶枯槁殆尽。见者忧之，不敢擅动。同治年间，郝翰藩先生，有胆有识，为文以祭，命梓人斧以斯之，人心大快，此枝一除而全树之枝叶渐见，发生迄今，大有可观矣。至于西边一株，道光初年即见皮有破裂，心亦空虚，而枝叶亦不畅茂。正如昔人所谓，此树婆娑生意尽矣。至咸丰间，小枝尽枯，止存老干，槎枒数枝而已。忽从树根发出数株，亦与常槐等。今已长大成树矣。昔有一差人言，此树是插接所成。当时以为贱役小厮，何足为信。今想东边所生之枝，与西边所发之树，且细视树身有插接痕，上下之树皮不同，枝叶不同。然后知差人之所言非妄也。

例授修职郎侯铨教谕里人田耕蓝谨撰书丹

大清光绪拾玖年岁次癸巳中秋月下浣吉立

*西碑廊*

社仓丰备仓记

光绪二年秋九月，明府汪公缘事来村，茶话之间，公言欲为各村创立社仓，为备荒之上策。不料秋后收成歉薄，三年更遭大祲，赈务浩繁极矣，奚遑为社仓计哉。五年夏五月，公升任阳曲，余约邻村组饯于洪善驿，公犹以社仓未立为憾。六年锡公莅任，奉上宪发来钱，按官马均分。令各村量买仓谷，名为社仓。秋后又令各村每亩地凑谷一升，名为丰备仓。公轻骑减从，下乡新查，又令余笃代查东北乡各村仓谷，然后知此事仍是汪公暗中调度也。呜呼，公在任时，在功德于我邑者，人知之。公离任后有功德于我邑者，人皆不知也。此余所以再四思维而不得不记也。嗣后，愈积愈多，派仓长二人经管，纠首、乡保、住持一并看守。每岁三、六、九月起差之日，公同查阅。倘有房屋渗漏，即为葺补；仓谷霉变，即为晒晾。岁以为常，不可废弛，庶不负上宪及二公思患预防、谆谆告诫之良法美意也，是为记。

汪公名守正，浙江钱塘诸生，现任直隶宣化府知府。

锡公名良，汉军旗人进士，现任平阳府知府。

仓长：田耕蓝郝步宫

纠首：裴春云白全龙康步霄裴永义郝金雕李联琛武效唐郝鸣鹿郝文信阎炳南武廷瑶

乡保：郝发兆阎九德

住持：眼广

例授修职郎吏部就职侯铨教谕恩进士田耕蓝撰并书

大清光绪二十年岁次甲午季春中浣之吉日公立

*东碑廊*

补修镇国寺并九间庙碑记

天下事岂有难为哉？知其难而畏首畏尾，退缩不前，则难诚难矣；知其难而无怠无荒，踊跃从事，则难非难矣。我村旧有镇国寺一所，创自北汉天会七年，元明以来代有建修，自嘉庆二十年补修，迄今九十余年矣。又有大寺西九间庙，道光初年补修，迄今八十余年矣。合而计之，历年既多屋宇摧残，屡议兴修而工程浩大，不敢轻举。有白君昌龙先生，会集公所，每欲举事，自云性情暴躁，难以终事，众皆曰：不然，事以渐进而成功，以陆续而积。自光绪二十一年执事者慨然有志兴修，公议从地亩起派以及花户人名布施兼四外募化，于是鸠工庇材，土木交作，诸处仍旧葺补。惟有村中大街南北门三灵侯福财神庙，咸丰初年建修，嗣后皆以为财神过路，财不能聚，光绪二十四年五月卜吉分移于大寺东西碑亭之北，较前得所。更可异者，他处木质多年朽腐，惟中殿木质几近千年，完好如故。观其庙貌奇古，欂栌节棁结构非常，询之能工巧匠，皆不知从何而起，从何而止，相传鲁班所造，非人力所能为也。遐思此寺创始，疑是一大都会，惜无可考。惟有半截碑，上下文义不全，阅其大略，是当日封王于此。呜呼，庙貌依然，当日之风景不可复观。虽然经营数载，土木之工虽具，绘画之事未完，本欲次第兴作，告厥成功，无如饥馑薦臻，起派维艰，为之停工者数年。今幸而岁值大有，四外募化亦源源而来，因而续成前功，缺者补之，旧者新之，丹者金碧，东西掩映，焕然改观，所有前后一应工料之费，俱详于碑阴之末。由是观之，功以缓成，多历年所，而诸君经营筹画，无敢怠荒，不以为难，可谓勤且劳矣。余喜其功已告竣，援笔而为之记，泐诸贤（石民）以告后之继起者，勿以难为而弗为焉。

经理纠首：都司衙阎炳南、同知衙白全龙、同知衙郝金雕、从九康步霄、武效唐、武廷瑶、裴步云、郝时来、从九李卿芳、王植芳、王光明、从九郝鸣鹿

督工：郝春青、阎炳琅

例授修职郎候铨教谕壬申乡贡里人田耕蓝沐手撰

例授修职郎候铨儒学本邑庠生里人李观远篆额并书

大清光绪叁拾年岁次阏蓬执徐中和月下浣之吉立

*东碑廊*

因缘簿失序记（碑阴）

庠生李观远谨撰书

书匠：郝子英、郝有玉、张长富、邢增福、许凌魁、温登科、温子恭、姜福昌，襄垣村和顺石厂

木匠：梁统宗、裴有成、郝玉明

泥匠：杨真日、王立孝、裴有起、田纪则、裴振玉、杨树芝

铁匠：李文秀

漆匠：元泰涌、源通海

细木匠：崔广华

住持：眼广、友尚、韩永隆

*脊槫底*

维大汉天会七年岁次癸亥叁月 建造

*东四椽栿底*

奉为 皇帝相公及文武宷寮建造佛殿壹所愿法界生灵同登觉道

*西四椽栿底*

郝同村院主僧 □诠 业维摩经僧 继鸾 继钦

讲百法论上生经僧 继麟

业上生经 继圆 继□ 继晖

业上生经 继伦 继杲 沙弥 佛有 福兴

村众 梁章 高实 郝德 郭崇 梁斌 兰能 王荣 宋豊……

兰岳 郝茂 宋武 郝贵 郭嗣 宋实 杜斌 王进……

杜莒 宋章 杜威 刘晖 张珙 张钦 郝成 张莒……

郝宝 梁崧 张荣 郭豊 郝遇 梁琪 阎义 邓崇……

客户 任立 高太 温珎 毕晖 魏珣 梁温 王諲 胡蕴……

杨德 宋崇 阎晖 郭福 吕珣 弓友 赵茂 李遇……

李建 张德 张进 周铎 成美 孟岩 武珣 孙德……

成萼 张威 郭温 郭思 王威 王进 武荣 阎茂……

木作都料李绍琮 弟绍珎 博士崔延美 弟诚训

赤白都料李彦宗 弟彦柔 彦赟

结瓦都料郝绍琼 弟绍諲 铁匠李谏 绍丕 彦宗

打瓦都料武彦玫 吴敬超 石匠李进

*前上平槫下之上襻间底附板*

大金天德三年岁次辛未七月 补修

*前下平槫下之襻间底附板*

大明嘉靖十九年岁次庚子二月补修 京城寺改为镇国寺

*倒座观音背光上附板*

金粧观音菩萨圣像功德人 弟子郝之正施银叁两 （查郝之正之名见于乾隆十七年郝同村镇国寺重建东廊碑记：“……京城经理纠首：……米惟成……郝之珍郝之禹、裴吉仁……郝之先……；本村经理纠首：……米惟一……郝之宁……郝之正……裴吉太……裴吉宝、郝之显……”）

*前上平槫下之下襻间底附板*

大清嘉庆二十年岁次乙亥三月 重修

*脊槫下四椽栿上所架附板*

扶中梁功德主高祖父郝文华（高祖）母许氏 曾祖父世光（曾祖）母张氏 祖父士功（祖）母高氏 父全德母秦氏 己身现云元乘 龙妻申氏杨氏张侯秦氏田氏 男天申（妻张氏）佑（妻任氏）助 施银柒拾两 大清嘉庆二十菊月谨誌